《饯宋承旨潜溪先生致仕归金华七首 其六》
明代·孙蕡

妙誉芳声照简编，丹青不待绘凌烟。清朝礼乐词林出，史馆文章异域传。

贝锦春明天竺国，虹光夜贯日南船。匡时已是吾儒事，赢得高参面壁禅。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。